תאילנד ובירתה בנגקוק הם יעד תיירותי מבוקש ל- 40 מיליון תיירים בשנה ומהווים מוקד לעשרות אטרקציות ומרכזי שופינג מרהיבים.
אורך הטיסה לתאילנד הוא כ-11 שעות. שדה התעופה המרכזי, הממוקם כ-25 קילומטר ממרכז העיר, נקרא סוברנבהומי (BKK). נמל התעופה הנוסף הוא דון מואנג (DMK), הנמצא כ-20 קילומטר צפונית לבנגקוק. רוב הטיסות הבין לאומיות נוחתות ויוצאות מסוברנבהומי, אך ישנן עדיין חברות שמתפעלות טיסות מדון מואנג, לכן יש לשים לב היכן נוחתים או מהיכן ממריאים לפי המסומן בכרטיס הטיסה. עלויות הטיסה יכולות לנוע מכ-600-900$, תלוי במספר עצירות הביניים, חברת התעופה והעונה.
הדרך הטובה ביותר להגיע משדה התעופה למרכז העיר היא באמצעות הרכבת של שדה התעופה, שנקראת Airport Rail Link והיא נמצאת בקומה התחתונה של שדה התעופה. זמן הנסיעה הוא כמחצית השעה, בתדירות של 15 דקות (פרט לשעות הלילה), והעלות היא כ-45 באט (5 ₪). דרך נוחה נוספת היא במונית, אך היא יקרה יותר ועולה סביב ה-500 באט (כ-60 ₪).
מרכז בנגקוק מרושת בתחבורה ציבורית, הכל קרוב להכל, גם למרכזי קניות. אזור סיאם ופרטונאם הם האזורים היקרים יותר בו, ואילו אזור נאנה ורחוב סוקהומביט (Thanon Sukhumvit) זולים יותר, אך גם מאוד סואנים לכל אורך שעות היום והלילה.
מי שמחפש אווירה קלילה יותר יכול להתארח באזור התרמילאים, ספציפית ברחוב הקוואסן, שבו יש אף בית חב”ד, מסעדות ישראליות ואווירה שמחה ותוססת’ או בצ’יינטאון.
אזור יוקרתי יותר הוא לאורך נהר הצ’או פראיה ושירות הסירות הציבורי, שמספק חוויה תיירותית שונה מהרגיל.
עלויות הלינה יכולות לנוע בין 20₪ ללילה בהוסטלים זולים ללא מיזוג (כ-150 באט), דרך אכסניות טובות ומלונות שיגבו בין 60 ל-120 ₪ ללילה (500-1000 באט). ריזורטים מפנקים ומלונות יוקרה שיעלו בין 300 ל-600 ₪ ללילה (כ-2500 עד 5000 באט).
קניונים מאפשרים בריחה מהחום והלחות של רחובות בנגקוק. מומלץ לבדוק את פנטיפ פלאזה לאלקטרוניקה, MBK שופינג סנטר בעל 2000 (!) החנויות, קניון אמפוריום ועוד. לחובבי השווקים, אל תפספסו את רחוב הקוואסן, שוק סוף השבוע (צ’טוצ’ק) ואזור הצ’יינטאון.
בנגקוק מלאה במקדשים צבעוניים ואקזוטיים אז אסור לוותר על סיורים. אל תוותרו על הגרנד פאלאס, הוא ארמון המלך, מקדש הבודהה השוכב Wat Pho, מקדש השחר ומקדש הבודהה המוזהב. לחובבי המוזיאונים יש את המוזיאון הלאומי, מוזיאון הסירות המלכותיות ומוזיאון ג’ים תומפסון לאמנות אסיאתית מסורתית. לחובבי האטרקציות כדאי לבקר באומגת מעוף הגיבון, הנמצאת כשעתיים מהעיר, ולאלה שרוצים להישאר קרוב, אפשר להתענג בשיט בנהר, לבקר באקווריום ‘עולם המים’, או לטייל בשוק הצף המפורסם.
שער הבאט עומד על 0.11 שקל. למרות הפופולריות של הישראלים בטיסות לתאילנד, כמעט ואין מקום בארץ שממיר משקל לבאט. אפשרות יעילה וזולה היא FlyMoney הישראלית, כך שהכסף ימתין לכם בשדה. אפשרות אחרת היא להגיע לתאילנד עם דולרים (עדיפות לשטרות של 100$) ולהמיר בחנויות ה-exchange place שמציעות את שערי ההמרה הטובים ביותר. אפשר גם בשדה התעופה ובמלונות, אך תיגבה עמלה מעט גבוהה יותר. רצוי לטייל עם כרטיס אשראי בין לאומי ולמשוך באט ישירות מהכספומטים בבנגקוק.
אפשר להתנייד בעיר באמצעות אוטובוסים או מיקרובוסים, שניהם ממוזגים ונעימים ועולים מספר באטים בודדים ועד כ-30 באט לאדם (3.5 ₪). הרכבת העלית עוברת באתרים רבים ומרכזיים בעיר, היא מהירה וממוזגת ואפשר לקנות כרטיס יומי, כרטיס לשלושה ימים, כרטיס לשבוע וכדומה.
לחוויה אחרת אפשר לעלות על הסירות הציבוריות והזולות לאורך הנהר, אך יש להודיע באיזו תחנה רוצים לרדת, שכן הן לא עוצרות אלא אם יש יורדים. לבסוף, מונית היא גם כן אופציה טובה, אך יש להיזהר מרמאויות ולבקש מהנהג שיפעיל את המונה.
בנגקוק היא גם תחנת מעבר ליעדים אחרים בתאילנד כמו צ’אנג מאי בצפון או פוקט בדרום. נסיעה לכל אחד אורכת כ- 12 שעות ולכן מומלץ לא להתפשר ולקחת אוטובוס מרווח ויוקרתי יותר (טיסת פנים היא האופציה היעילה ביותר, אך מעט יקרה יותר). ניתן לסגור תחבורה ציבורית מכל סוכנות תיירות ברחבי העיר.
בבנגקוק מזג האוויר חם ולח כל השנה ונע בין 20 מעלות בלילה לכ-35 מעלות ביום. עם זאת יש את העונה הגשומה (מרץ עד אוקטובר) והעונה היבשה (נובמבר עד פברואר). מומלץ לטוס לשם בחודשים נובמבר, דצמבר וינואר, ולהימנע ממרץ, אפריל ומאי.
מחירי ארוחות בבנגקוק יכולים לנוע בין 50 ל-500 באט לארוחה, תלוי אם מדובר באוכל רחוב, מסעדה ישראלית (מעט יקרה יותר), או מסעדה ברמה טובה. מומלץ לבקר באינספור הדוכנים שפרוסים בצ’יינטאון, או לאורך הנהר. ואם בא לכם ארוחה לילית, אל תפספסו את שוק האוכל הלילי בדרך רטצ’דפיסק, על הופעותיו החיות והאווירה המחשמלת שבו.
אם אתם זוג, טרם הגעתכם למלון מומלץ להוסיף בהערות בהזמנה שאתם בירח דבש ולבקש מיטת king. בדרך כלל יפנקו אתכם בשוקולדים ופירות ואולי אף בקבוק יין. שמענו על זוגות שאף שדרגו להם את החדר לסוויטה.
הורידו את אפליקציית Klook. יש שם מגוון אטרקציות בבנגקוק במחירים מוזלים. מומלץ להזמין יום לפני.
מומלץ להפעיל מונה במוניות בבנגקוק (אצלם זה נקרא מטר), זה יכול להוזיל לכם משמעותית את הנסיעות.
אזור הקוואסן הוא האזור המתוייר שמלא באוירה טובה, ברים והופעות חיות.
שוק הצ’אטוצ’אק הוא שוק שפתוח רק בסופ”ש ומכיל הכל מהכל במחירים זולים ואטרקטיביים. תוכלו למצוא שם תוצרת מקומית, ביגוד, נעליים, מאכלים, סמארטפונים, מתנות וכו’. מומלץ.
אקווריום עולם המים בסיאם הוא מקום נחמד למשפחות וילדים. תוכלו לחזות שם בעולם חי עשיר במיוחד הכולל כרישים, צבי ים, פינגווינים, תמנונים וכו’.
שוק ה- Art Box הוא שוק מיוחד וצבעוני הפעיל מהשעות 16:00 ועד חצות. מומלץ להגיע ליהנות מתוצרת תאילנדית ייחודית הכוללת מזכרות, אביזרים בעבודת יד, ביגוד, גאדג’טים, מתנות וכו’. בנוסף במקום ישנם מגוון דוכני אוכל שיספקו לכם חוויה קולינרית ראשונה במעלה.
עולם בנוסף היינו בעולם המים שנמצא במלון סיאם פרגון , המקום ממש נחמד ילדים ממש יהנו שם.
מחפשים מונית? השתדלו לנסוע רק במוניות עם תווית של Taxi למעלה, יש כל מיני אנשים פרטיים שינסו לקחת אתכם כדי להרוויח קצת כסף וממש לא כדאי לנסות את זה.
מסאג’ים – נכון, רובינו מתים על זה, בייחוד כאשר בארץ המחיר הוא כמעט פי 10 מבתאילנד. אך שימו לב שרוב המסאג’יסטיות התאילנדיות לא עברו איזשהי הכשרה מקצועית. לכן נסו להימנע מלהיכנס למכוני העיסוי הכי זולים. נסו לחפש את המקומות ש”נראים טוב” עם שילוט גדול. אתם לא רוצים לצאת מן המסאג’ עם גב תפוס או צוואר עקום.